Urheiluvuosi 2019

Urheiluvuosi 2019 käsittelee vuoden 2019 merkittäviä uutisia ja tapahtumia urheilussa.

 Yleiskilpailut 

 Talviuniversiadit 2.–12.3. Krasnojarskissa, Venäjällä.
 Special Olympics -kesäkisat 14.–21.3. Abu Dhabissa, Arabiemiraateissa.
 Euroopan kisat 21.–30.6. Minskissä, Valko-Venäjällä.
 Kesäuniversiadit 3.–14.7. Napolissa, Italiassa.
 Pan-Amerikan kisat 26.7.–11.8. Limassa, Perussa.
 Afrikan kisat 19.–31.8. Rabatissa, Marokossa.

 Alppihiihto 

 Maailmanmestaruuskilpailut 5.–17.2. Åressa, Ruotsissa. Kisaohjelmaan kuului yksitoista kilpailua. Kahteen kultamitaliin ylsivät Norja, Sveitsi ja Yhdysvallat, ja kaikkiaan mitaleille pääsi kymmenen maata. Yhdysvaltain Mikaela Shiffrin voitti kaksi henkilökohtaista kultamitalia ja Sveitsin Wendy Holdener kaksi kultamitalia, joista toisen joukkuekilpailusta. Ranskan Johan Clareysta tuli MM-kisahistorian vanhin mitalisti, kun hän saavutti supersuurpujottelussa hopeaa 38-vuotiaana.

 Amerikkalainen jalkapallo 

 Super Bowl LIII 3.2. Atlantassa, Yhdysvalloissa. New England Patriots voitti Los Angeles Ramsin 13–3. Ottelun pistemäärä oli Super Bowl -historian pienin. Patriots nousi kuudennella voitollaan kaikkien aikojen voittotilastossa jaetulle ykkössijalle Pittsburgh Steelersin kanssa. Patriotsin pelinrakentaja Tom Brady sai ennätyksellisen kuudennen Super Bowl -voittonsa. Ottelun arvokkaimmaksi pelaajaksi valittiin Patriotsin laitahyökkääjä Julian Edelman.

 Ammunta 

 Haulikkoammunnan maailmanmestaruuskilpailut 30.6.–11.7. Lonatossa, Italiassa.
 Ilma-aseammunnan Euroopan-mestaruuskilpailut 16.–25.3. Osijekissa, Kroatiassa.
 Haulikkoammunnan Euroopan-mestaruuskilpailut 5.–16.9. Lonatossa, Italiassa.
 Kivääri- ja pistoolilajien Euroopan-mestaruuskilpailut 12.–26.9. Bolognassa ja Tolmezzossa, Italiassa.

 Ampumahiihto 

 Maailmanmestaruuskilpailut 7.–17.3. Östersundissa, Ruotsissa. Kisaohjelmaan kuului kaksitoista kilpailua, kun miesten ja naisten yhteinen pariviesti oli ensi kertaa ohjelmassa. Norja oli menestynein maa viidellä kultamitalilla, joista neljä tuli viesteistä. Kaikkiaan mitaleille ylsi kymmenen maata. Johannes Thingnes Bø voitti neljä kultamitalia ja Marte Olsbu Røiseland kolme.
 Euroopan-mestaruuskilpailut 18.–24.2. Minskissä, Valko-Venäjällä. Norjan Tarjei Bø voitti kaksi kultamitalia ja yhden hopean. Ruotsin Mona Brorsson voitti kaksi kultaa, joista toisen viestissä.
 Maailmancupkausi 2018–2019 päättyi 24.3. Holmenkollenilla. Miesten kokonaiskilpailun voitti norjalainen Johannes Thingnes Bø, joka voitti 16 osakilpailua. Naisten kokonaiskilpailun voitti italialainen Dorothea Wierer.

 Autourheilu 

 Rallin maailmanmestaruuskausi alkoi 24.–27.1. ajetulla Monte Carlon rallilla. Kauden aikana oli tarkoitus ajaa 14 osakilpailua mutta viimeisenä ohjelmassa marraskuussa ollut Australian ralli peruttiin metsäpalojen vuoksi. Mestaruuden voitti Toyotalla ajanut virolainen Ott Tänak ja merkkimestaruuden vei Hyundai.
 Formula 1:n maailmanmestaruuskausi alkoi 17.3. Australian Grand Prix'llä. Kauteen kuului 21 osakilpailua. Brittiläinen Mercedes-kuljettaja Lewis Hamilton voitti uransa kuudennen maailmanmestaruuden ja toiseksi sijoittui Hamiltonin suomalainen tallitoveri Valtteri Bottas. Kolmas oli alankomaalainen Red Bull -kuljettaja Max Verstappen. Tallimestaruuden voitti Mercedes.

 Baseball 

 World Series 22.–30.10. Washington Nationals voitti loppuottelusarjassa Houston Astrosin otteluvoitoin 4–3 ja saavutti ensimmäisen mestaruutensa. Ensimmäistä kertaa seitsemän ottelun loppuottelusarjassa kaikki voitot menivät vierasjoukkueelle.

 Biljardi 

 Snookerin maailmanmestaruusturnaus 20.4.–6.5. Sheffieldissä, Englannissa. Judd Trump voitti loppuottelussa John Higginsin 18–9.
 Snookerin UK Championship 26.11.–8.12. Yorkissa, Englannissa. Kiinalainen Ding Junhui voitti loppuottelussa skotlantilaisen Stephen Maguiren 10–6. Mestaruus oli Dingin uran kolmas.
 Poolin Mosconi Cup 25.–28.11. Las Vegasissa, Yhdysvalloissa. Yhdysvallat voitti Euroopan pistein 11–8. Turnauksen arvokkaimpana pelaajana palkittiin toisena peräkkäisenä vuonna Skyler Woodward.

 Curling 

 Naisten maailmanmestaruuskilpailut 16.–24.3. Silkeborgissa, Tanskassa. Loppuottelussa Sveitsi voitti Ruotsin 8–7 ylimääräisen pään jälkeen. Pronssiottelussa Etelä-Korea voitti Japanin 7–5 ja saavutti kaikkien aikojen ensimmäisen curlingin MM-mitalinsa.
 Miesten maailmanmestaruuskilpailut 30.3.–7.4. Lethbridgessä, Kanadassa. Loppuottelussa Ruotsi, kapteeninaan Niklas Edin, voitti Kanadan 7–2. Pronssiottelussa Sveitsi voitti Japanin 8–4.
 Sekaparien maailmanmestaruuskilpailut 20.–27.4. Stavangerissa, Norjassa. Loppuottelussa Ruotsi voitti Kanadan 6–5 ja pronssiottelussa Yhdysvallat voitti Australian 5–4.
 Sekajoukkueiden maailmanmestaruuskilpailut 12.–19.10. Aberdeenissa, Skotlannissa. Loppuottelussa Kanada voitti Saksan 6–5 ja pronssiottelussa Norja voitti Etelä-Korean 6–5.
 Euroopan-mestaruuskilpailut 16.–23.11. Helsingborgissa, Ruotsissa. Miesten loppuottelussa Ruotsi voitti Sveitsin 9–3 ja naisten loppuottelussa Ruotsi voitti Skotlannin 5–4.

 Darts 

 PDC-liiton maailmanmestaruuskilpailut 13.12.2018–1.1.2019 Lontoossa, Isossa-Britanniassa. Alankomaiden Michael van Gerwen voitti uransa kolmannen maailmanmestaruuden. Loppuottelussa hän voitti isäntämaan Michael Smithin lukemin 7–3.
 PDC-liiton maailmanmestaruuskilpailut 13.12.2019–1.1.2020 Lontoossa, Isossa-Britanniassa. Englantilainen Fallon Sherrock voitti ensimmäisenä naisena ottelunsa MM-kilpailuissa. Hän voitti myös toisen ottelunsa ja putosi jatkosta kolmannella kierroksella.

 Freestylehiihto 

 Maailmanmestaruuskilpailut yhdessä lumilautailun MM-kilpailujen kanssa 1.–10.2. Park Cityssä ja Deer Valleyssä, Yhdysvalloissa. Kanada ja Ranska voittivat freestylehiihdossa kolme kultamitalia. Kanadan Mikaël Kingsbury oli paras kumparelaskussa ja parikumpareissa. Naisten slopestylekilpailu peruttiin vaikeiden sääolosuhteiden vuoksi.

 Golf 

 Masters-turnaus 11.–14.4. Augustassa, Yhdysvalloissa. Tiger Woods otti uransa 15. major-voiton mutta ensimmäisen yli kymmeneen vuoteen. Dustin Johnson, Xander Schauffele ja Brooks Koepka hävisivät hänelle yhden lyönnin erolla.
 PGA:n mestaruusturnaus 16.–19.5. Farmingdalessa, Yhdysvalloissa. Brooks Koepka johti kolmen kierroksen jälkeen ennätyksellisesti seitsemän lyönnin erolla seuraaviin ja otti turnauksessa toisen peräkkäisen voittonsa lopulta kahden lyönnin erolla Dustin Johnsoniin.
 Yhdysvaltain avoin golfturnaus 13.–16.6. Pebble Beachissä, Yhdysvalloissa. Yhdysvaltalainen Gary Woodland voitti kolmen lyönnin erolla Brooks Koepkaan.
 Britannian avoin golfturnaus 18.–21.7. Antrimissa, Pohjois-Irlannissa. Irlantilainen Shane Lowry voitti kuuden lyönnin erolla englantilaiseen Tommy Fleetwoodiin.

 Hiihtosuunnistus 

 Maailmanmestaruuskilpailut 20.–24.3. Piitimessä, Ruotsissa. Venäjä voitti kahdeksasta lajista viisi ja Ruotsi kolme. Ruotsin Tove Alexandersson voitti kaksi henkilökohtaista kultamitalia ja saavutti kaksi hopeaa, joista toisen viestissä. Venäjän Marija Ketškina sai kisoista kaksi kultaa ja kaksi pronssia.
 Euroopan-mestaruuskilpailut 5.–11.2. Sarıkamışissa, Turkissa. Ruotsi, Venäjä ja Norja voittivat kukin kolme kultamitalia. Kolmen kultamitalin urheilijoita olivat Norjan Lars Moholdt, joka voitti kaksi henkilökohtaista matkaa ja viestin, ja Venäjän Alena Trapeznikova, joka sai yhden henkilökohtaisen kultamitalin ja kaksi viestikultaa.

 Jalkapallo 

 Naisten maailmanmestaruuskilpailut 7.6.–7.7. Ranskassa. Loppuottelussa Yhdysvallat voitti Alankomaat 2–0 ja otti neljännen maailmanmestaruutensa. Pronssiottelussa Ruotsi voitti Englannin 2–1.
 Ensimmäisen Kansojen liigan loppuottelussa 9.6. Portossa, Portugalissa isäntämaa Portugali voitti Alankomaat 1–0. Pronssille sijoittui Englanti.
 Copa América 14.6.−7.7. Brasiliassa. Loppuottelussa isäntämaa Brasilia voitti Perun 3–1. Pronssiottelussa Argentiina voitti Chilen 2–1 ja Argentiinan tähtipelaaja Lionel Messi ajettiin toisen kerran maajoukkueurallaan ulos kentältä suoralla punaisella kortilla.
 CONCACAF Gold Cup 15.6.−7.7. Yhdysvalloissa, Costa Ricassa ja Jamaikalla. Chicagossa pelatussa loppuottelussa Meksiko voitti Yhdysvallat 1−0 ja vei mestaruuden kahdeksannen kerran.
 Afrikan-mestaruuskilpailut 21.6.–19.7. Egyptissä. Loppuottelussa Algeria voitti Senegalin 1−0.
 Alle 20-vuotiaiden maailmanmestaruuskilpailut 23.5.–15.6. Puolassa. Loppuottelussa Ukraina voitti Etelä-Korean 3–1.
 Alle 21-vuotiaiden Euroopan-mestaruuskilpailut 16.–30.6. Italiassa ja San Marinossa. Loppuottelussa Espanja voitti Saksan 2–1.
 Naisten Mestarien liigan loppuottelu 19.5. Budapestissa, Unkarissa. Ranskalainen Lyon voitti espanjalaisen FC Barcelonan 4–1. Ada Hegerberg teki ottelussa hattutempun. Mestaruus oli Lyonille ennätyksellisesti kuudes.
 Miesten Eurooppa-liigan loppuottelu 28.5. Bakussa, Azerbaidžanissa. Vastakkain pelanneista kahdesta englantilaisseurasta Chelsea voitti Arsenalin 4–1.
 Miesten Mestarien liigan loppuottelu 1.6. Madridissa, Espanjassa. Vastakkain oli kaksi englantilaista seuraa, joista Liverpool oli Tottenhamia parempi maalein 2–0.
 Copa Libertadoresin loppuottelu 23.11. Limassa, Perussa. Brasilialaisseura Flamengo voitti argentiinalaisen River Platen 2–1.

 Jousiammunta 

 Maailmanmestaruuskilpailut 10.–16.6. 's-Hertogenboschissa, Alankomaissa. Menestyneimmät maat olivat Etelä-Korea ja Taiwan, jotka molemmat saavuttivat kolme kultamitalia. Kaikkiaan mitaleille ylsi 14 maata. Henkilökohtaisen maailmanmestaruuden voittivat tähtäinjousella Yhdysvaltain Brady Ellison ja Taiwanin Lei Chien-ying sekä taljajousella Yhdysvaltain James Lutz ja Venäjän Natalija Avdejeva.

 Judo 

 Maailmanmestaruuskilpailut 25.8.–1.9. Tokiossa, Japanissa. Henkilökohtaisissa luokissa Japani voitti neljä maailmanmestaruutta ja Ranska kolme. Lisäksi Japani voitti sekajoukkueiden maailmanmestaruuden.

 Jääkiekko 

 Naisten maailmanmestaruuskilpailut 4.–14.4. Espoossa, Suomessa. Yhdysvallat voitti loppuottelussa Suomen 2–1 voittolaukauskilpailun jälkeen. Kanada saavutti pronssia hävittyään välierissä Suomelle ja voitettuaan pronssiottelussa Venäjän 7–0.
 Miesten maailmanmestaruuskilpailut 10.–26.5. Bratislavassa ja Košicessa, Slovakiassa. Suomi voitti kolmannen maailmanmestaruutensa voittamalla Kanadan loppuottelussa maalein 3–1. Pronssia sai Venäjä.
 Nuorten maailmanmestaruuskilpailut 26.12.2018–5.1.2019 Kanadassa. Loppuottelussa Suomi voitti Yhdysvallat 3–2. Pronssia sai Venäjä.
 Alle 18-vuotiaiden tyttöjen maailmanmestaruuskilpailut 6.–13.1. Obihirossa, Japanissa. Kanada voitti kultaa, Yhdysvallat sijoittui hopealle ja Suomi saavutti pronssia.
 Alle 18-vuotiaiden poikien maailmanmestaruuskilpailut 18.–28.4. Ruotsissa. Loppuottelussa isäntämaa Ruotsi voitti Venäjän jatkoajalla 4–3. Voittomaalin teki Lucas Raymond. Pronssia sai Yhdysvallat.
 Naisten ammattilaisliiga CWHL (Canadian Women's Hockey League) ilmoitti 31.3. lopettamisestaan taloudellisten syiden vuoksi.
 NHL:n mestaruuden voitti St. Louis Blues, joka oli Stanley Cupin loppuotteluissa Boston Bruinsia parempi otteluvoitoin 4–3. Mestaruus oli St. Louisin seurahistorian ensimmäinen. Pudotuspelien arvokkaimmaksi pelaajaksi valittiin St. Louisin Ryan O’Reilly, joka teki ensimmäisenä pelaajana sitten Wayne Gretzkyn ja vuoden 1985 neljässä peräkkäisessä loppuottelussa maalin.
 New Jersey Devils varasi kesäkuussa NHL:n varaustilaisuudessa ensimmäisenä Jack Hughesin.

 Jääpallo 

 Miesten maailmanmestaruuskilpailut 21.1.–2.2. Ruotsissa. Loppuottelussa Venäjä voitti Ruotsin jatkoajalla 6–5 Almaz Mirgazovin tekemällä äkkikuolemamaalilla. Pronssiottelussa Suomi voitti Kazakstanin 8–2.

 Karate 

 Euroopan-mestaruuskilpailut 28.–31.3. Guadalajarassa, Espanjassa.

 Kaukalopikaluistelu 

 Maailmanmestaruuskilpailut 8.–10.3. Sofiassa, Bulgariassa.
 Euroopan-mestaruuskilpailut 11.–13.1. Dordrechtissa, Alankomaissa. Miesten yleismestaruuden voitti unkarilainen Shaolin Sándor Liu ja naisten alankomaalainen Suzanne Schulting.

 Keilailu 

 Miesten Euroopan-mestaruuskilpailut 10.–21.6. Unterföhringissä, Saksassa.

 Koripallo 

 Miesten maailmanmestaruuskilpailut 31.8.–15.9. Kiinassa. Loppuottelussa Espanja voitti Argentiinan 95–75. Pronssiottelussa Ranska voitti Australian 67–59. Espanjan Ricky Rubio valittiin turnauksen parhaaksi pelaajaksi.
 NBA:n loppuotteluissa Toronto Raptors voitti Golden State Warriorsin otteluvoitoin 4–2 ja saavutti mestaruuden ensimmäisenä kanadalaisena joukkueena. Loppuotteluiden arvokkaimmaksi pelaajaksi valittiin Raptorsin Kawhi Leonard.
 New Orleans Pelicans varasi kesäkuussa NBA:n varaustilaisuudessa ensimmäisenä Duke Universityssä pelanneen Zion Williamsonin.

 Kriketti 

 Maailmanmestaruuskilpailut 30.5.−14.7. Englannissa ja Walesissa. Englanti voitti ensi kertaa maailmanmestaruuden kukistettuaan Lontoossa pelatussa loppuottelussa Uuden-Seelannin.

 Käsipallo 

 Miesten maailmanmestaruuskilpailut 10.–27.1. Saksassa ja Tanskassa. Tanska saavutti historiansa ensimmäisen miesten maailmanmestaruuden voittamalla loppuottelussa Norjan 31–22. Pronssiottelussa Ranska voitti Saksan 26–25. Kisojen parhaaksi pelaajaksi valittiin tanskalainen Mikkel Hansen.
 Naisten maailmanmestaruuskilpailut 30.11.–15.12. Japanissa. Loppuottelussa Alankomaat voitti Espanjan 30–29. Pronssiottelussa Venäjä voitti Norjan 33–28. Kisojen parhaaksi pelaajaksi valittiin alankomaalainen Estavana Polman.

 Lentopallo 

 Naisten Euroopan-mestaruuskilpailut 23.8.–8.9. Puolassa, Slovakiassa, Turkissa ja Unkarissa. Turnaukseen osallistui 24 maata. Ankarassa pelatussa loppuottelussa Serbia voitti Turkin 3–2. Pronssiottelussa Italia voitti Puolan 3–0.
 Miesten Euroopan-mestaruuskilpailut 13.–29.9. Alankomaissa, Belgiassa, Ranskassa ja Sloveniassa. Pariisissa pelatussa loppuottelussa Serbia voitti Slovenian 3–1. Pronssiottelussa Puola voitti Ranskan 3–0.

 Lumilautailu 

 Maailmanmestaruuskilpailut yhdessä freestylehiihdon MM-kilpailujen kanssa 1.–10.2. Park Cityssä ja Deer Valleyssä, Yhdysvalloissa. Yhdysvallat voitti lumilautailussa neljä kultamitalia. Kaksinkertaisia mestareita olivat Venäjän Dmitri Loginov ja Yhdysvaltain Mick Dierdorff. Vaikeiden sääolosuhteiden vuoksi slopestylessa jaettiin miesten mitalit semifinaalin ja naisten mitalit karsinnan perusteella ja big air -kilpailut peruttiin kokonaan.

 Maahockey 

 Euroopan-mestaruuskilpailut 16.–25.8. Antwerpenissä, Belgiassa.

 Melonta 

 Ratamelonnan maailmanmestaruuskilpailut 21.–25.8. Szegedissä, Unkarissa. Ohjelmassa oli 42 lajia, joista 12 kuului paraluokkiin. Saksa, Valko-Venäjä ja Unkari voittivat kukin kuusi kultamitalia. Mitaleille ylsi kaikkiaan 31 maata. Kanadalaiskanoottien luokissa Saksan Sebastian Brendel voitti kaksi henkilökohtaista kultamitalia, ja samaan ylsi kajakkiluokissa Uuden-Seelannin Lisa Carrington.

 Miekkailu 

 Euroopan-mestaruuskilpailut 17.–22.6. Düsseldorfissa, Saksassa.

 Nyrkkeily 

 Ammattinyrkkeilyn raskaassa sarjassa yhdysvaltalainen Andy Ruiz nousi WBA-, IBF-, WBO- ja IBO-liittojen maailmanmestariksi 1.6. New Yorkissa tyrmäämällä seitsemännessä erässä britti Anthony Joshuan, joka kärsi ammattilaisuransa ensimmäisen tappion. Diriyahissa, Saudi-Arabiassa 7.12. käydyssä uusintaottelussa Joshua voitti mestaruudet takaisin pistevoitolla Ruizista.
 Ammattinyrkkeilyn välisarjassa filippiiniläinen Manny Pacquiao voitti 40-vuotiaana WBA-liiton maailmanmestaruuden 20.7. Las Vegasissa ottamalla pistein 2–1 voiton yhdysvaltalaisesta Keith Thurmanista.
 Naisten maailmanmestaruuskilpailut 3.–13.10. Ulan-Udessa, Venäjällä.

 Paini 

 Maailmanmestaruuskilpailut 14.–22.9. Nur-Sultanissa, Kazakstanissa. Ohjelmaan kuului miesten kreikkalais-roomalaisessa painissa, miesten vapaapainissa ja naisten vapaapainissa kymmenen sarjaa kussakin. Venäjä voitti yhdeksän kultamitalia, joista miesten vapaapainissa viisi sekä miesten kreikkalais-roomalaisessa painissa ja naisten vapaapainissa molemmissa kaksi. Yhdysvallat voitti viisi kultamitalia ja Georgia neljä. Kaikkiaan mitaleille pääsi 33 maata.
 Euroopan-mestaruuskilpailut 8.–14.4. Bukarestissa, Romaniassa. Ohjelmaan kuului miesten kreikkalais-roomalaisessa painissa, miesten vapaapainissa ja naisten vapaapainissa kymmenen sarjaa kussakin. Venäjä voitti kahdeksan kultamitalia ja yhteensä 21 mitalia. Kaikkiaan mitaleille ylsi 27 maata.

 Painonnosto 

 Maailmanmestaruuskilpailut 18.–27.9. Pattayalla, Thaimaassa. Raskaimpien sarjojen mestarit olivat Georgian Laša Talahadze maailmanennätystuloksella 484 kg ja Kiinan Li Wenwen maailmanennätyksellä 332 kg.

 Pikaluistelu 

 Matkakohtaiset maailmanmestaruuskilpailut 7.–10.2. Inzellissä, Saksassa. Alankomaat voitti ohjelmaan kuuluneissa 16 lajissa kahdeksan kultamitalia ja yhteensä 16 mitalia. Kaikkiaan mitaleille ylsi yhdeksän maata. Tšekin Martina Sáblíková voitti kaksi henkilökohtaista kultamitalia ja Alankomaiden Kai Verbij kaksi kultamitalia, joista toisen joukkuesprintissä.
 Sprinttimaailmanmestaruuskilpailut 23.–24.2. Heerenveenissä, Alankomaissa. Venäjän Pavel Kuližnikov voitti uransa kolmannen ja Japanin Nao Kodaira toisen sprinttimaailmanmestaruuden.
 Yleisluistelun maailmanmestaruuskilpailut 2.–3.3. Calgaryssa, Kanadassa. Tšekin Martina Sáblíková voitti uransa viidennen ja Alankomaiden Patrick Roest toisen yleisluistelun maailmanmestaruuden.
 Euroopan-mestaruuskilpailut 11.–13.1. Collalbossa, Italiassa. Yleisluistelun mestaruuden voittivat alankomaalainen Sven Kramer jo kymmenennen kerran ja hänen maannaisensa Antoinette de Jong. Alankomaiden kolmannen mestaruuden toi miesten sprinttimatkojen voittaja Kai Verbij, ja naisten sprinttimatkojen nopein oli itävaltalainen Vanessa Herzog.

 Pohjoismaiset hiihtolajit 

 Maailmanmestaruuskilpailut 20.2.–3.3. Seefeldissä, Itävallassa. Kisaohjelmaan kuului 22 lajia. Norja voitti 13 kultamitalia ja yhteensä 25 mitalia. Kaikkiaan mitaleille ylsi 12 maata. Kilpailukiellossa kaksi edellistä kautta ollut norjalainen maastohiihtäjä Therese Johaug ja hänen maanmiehensä Johannes Høsflot Klæbo voittivat kolme kultamitalia, minkä lisäksi Johaug sai yhden hopean. Mäkihypyssä Saksan Markus Eisenbichler voitti kolme kultaa. Yhdistetyssä Norjan Jarl Magnus Riiber ja Saksan Eric Frenzel olivat kaksinkertaisia mestareita. Itävallan viranomaiset tekivät kisojen aikana ratsian ja saivat kiinni viisi dopingiin syyllistynyttä maastohiihtäjää.
 Tour de Ski 29.12.2018–6.1.2019 Italiassa, Sveitsissä ja Saksassa. Kiertueen voittivat norjalaiset Johannes Høsflot Klæbo ja Ingvild Flugstad Østberg
 Keski-Euroopan mäkiviikko 29.12.2018–6.1.2019 Saksassa ja Itävallassa. Japanin Ryōyū Kobayashi voitti kolmantena hyppääjänä kaikki yhden mäkiviikon neljä osakilpailua. Kokonaiskilpailussa toiseksi sijoittui Saksan Markus Eisenbichler ja kolmanneksi hänen maanmiehensä Stephan Leyhe.
 Maastohiihdon maailmancupkausi 2018–2019 päättyi 24.3. Quebecissä, Kanadassa. Miesten kokonaiskilpailun voitti norjalainen Johannes Høsflot Klæbo. Naisten kokonaiskilpailun ykkönen oli norjalainen Ingvild Flugstad Østberg.
 Mäkihypyn maailmancupkausi 2018–2019 päättyi 24.3. miesten osalta Planican lentomäessä, Sloveniassa ja naisten osalta Tšaikovskissa, Venäjällä. Miesten kokonaiskilpailun voitti japanilainen Ryōyū Kobayashi, joka voitti 13 osakilpailua ja hyppäsi päätöskisassa Planican mäkiennätyksen 252 metriä. Naisten kokonaiskilpailun ykkönen oli norjalainen Maren Lundby, joka voitti kauden aikana 12 osakilpailua.
 Yhdistetyn maailmancupkausi 2018–2019 päättyi 17.3. Schonachissa, Saksassa. Kokonaiskilpailun voitti norjalainen Jarl Magnus Riiber, joka voitti 12 osakilpailua sivuten Hannu Mannisen yhden kauden voittoennätystä.
 Nuorten maailmanmestaruuskilpailut 20.–27.1. Lahdessa, Suomessa. Menestyneimmät maat olivat seitsemän kultamitalia ja yhteensä 17 mitalia voittanut Venäjä sekä neljä kultaa ja yhteensä 19 mitalia vienyt Norja.

 Purjehdus 

 Laser-luokkien Euroopan-mestaruuskilpailut 18.–25.5. Portossa, Portugalissa.

 Pyöräily 

 Ratapyöräilyn maailmanmestaruuskilpailut 27.2.–3.3. Pruszkówissa, Puolassa. Sekä miehet että naiset kilpailivat kymmenessä lajissa. Alankomaat ja Australia voittivat kumpikin kuusi kultamitalia. Hongkongin Lee Wai Sze voitti naisten eräajon ja keirinin.
 Maasto- ja alamäkipyöräilyn maailmanmestaruuskilpailut 28.8.–1.9. Mont-Sainte-Annessa, Kanadassa. Yleisen sarjan seitsemästä kultamitalista Ranska ja Sveitsi voittivat kumpikin kolme.
 Maantiepyöräilyn maailmanmestaruuskilpailut 22.–29.9. Harrogatessa, Yorkshiressa, Englannissa. Ohjelmassa oli ensi kertaa sekajoukkueiden aika-ajoviesti, ja myös paraluokat kilpailivat ensi kertaa samassa kilpailutapahtumassa. Tanskan Mads Pedersen voitti miesten maantieajon ja Australian Rohan Dennis toisen peräkkäisen kerran aika-ajon. Alankomaiden Annemiek van Vleuten voitti naisten maantieajon ja Yhdysvaltain Chloé Dygert Owen aika-ajon, ja molemmissa hopealle sijoittui Alankomaiden Anna van der Breggen. Sekajoukkueiden viestin voitti Alankomaat.
 Ratapyöräilyn Euroopan-mestaruuskilpailut 16.–20.10. Apeldoornissa, Alankomaissa.
 Maantiepyöräilyn Euroopan-mestaruuskilpailut 7.–11.8. Alkmaarissa, Alankomaissa.
 Italian ympäriajo 11.5.–2.6. Kilpailun voitti Ecuadorin Richard Carapaz 1.05 minuutin erolla isäntämaan Vincenzo Nibaliin ja 2.30 minuutin erolla Slovenian Primož Rogličiin.
 Ranskan ympäriajo 6.–28.7. Kilpailun voitti Kolumbian 22-vuotias Egan Bernal ensimmäisenä eteläamerikkalaisena sekä nuorimpana ajajana vuoden 1909 jälkeen.
 Espanjan ympäriajo 24.8.–15.9. Kilpailun voitti mäkihyppääjänä aiemmin kilpaillut slovenialainen Primož Roglič yli kahden minuutin erolla espanjalaiseen Alejandro Valverdeen.

 Pöytätennis 

 Maailmanmestaruuskilpailut 21.–28.4. Budapestissa, Unkarissa. Kiinalaiset voittivat kaikki viisi maailmanmestaruutta. Ma Long voitti kultaa miesten kaksinpelissä ja miesten nelinpelissä sekä Liu Shiwen naisten kaksinpelissä ja sekanelinpelissä.

 Rantalentopallo 

 Maailmanmestaruuskilpailut 28.6.–7.7. Hampurissa, Saksassa. Miesten mestaruuden voitti venäläispari Oleg Stojanovski / Vjatšeslav Krasilnikov ja naisten kanadalaispari Sarah Pavan / Melissa Humana-Paredes.

 Ratsastus 

 Koulu- ja esteratsastuksen Euroopan-mestaruuskilpailut 19.–25.8. Rotterdamissa, Alankomaissa. Saksan Isabell Werth voitti kouluratsastuksessa kolme kultamitalia.
 Kenttäratsastuksen Euroopan-mestaruuskilpailut 28.8.–1.9. Luhmühlenissä, Saksassa. Järjestäjämaan Ingrid Klimke voitti kultaa sekä henkilökohtaisessa kilpailussa että joukkuekilpailussa.

 Raviurheilu 

 Prix d’Amérique 27.1. Pariisissa, Ranskassa. Kilpailun voitti Pascal Bernardin omistama ja Jean-Michel Baziren ohjastama Bélina Josselyn.
 Elitloppet 24.–26.5. Tukholmassa, Ruotsissa. Kilpailun voitti ranskalaisen Romain Derieux'n valmentama ja ohjastama Dijon.

 Ringette 

 Maailmanmestaruuskilpailut 26.11.–1.12. Burnabyssa, Kanadassa. Suomi voitti kaksiosaisessa loppuottelussa Kanadan 11–4, 5–1. Mestaruus oli Suomelle seitsemäs peräkkäinen.

 Rugby 

 Rugby unionin maailmanmestaruuskilpailut 20.9.–2.11. Japanissa. Loppuottelussa Etelä-Afrikka voitti Englannin 32–12.
 Rugby unionin Six Nations Championship 1.2.−16.3. Mestaruuden voitti Wales.

 Rullakiekko 

 Maailmanmestaruuskilpailut 4.–14.7. Barcelonassa, Espanjassa.

 Salibandy 

 Naisten maailmanmestaruuskilpailut 7.–15.12. Neuchâtelissa, Sveitsissä. Loppuottelussa Ruotsi voitti jatkoajalla Sveitsin 3–2. Pronssille sijoittui Suomi. Suomen Oona Kauppi oli kisojen paras maalintekijä 15 maalillaan ja hänet valittiin kisojen arvokkaimmaksi pelaajaksi.

 Soutu 

 Maailmanmestaruuskilpailut 25.8.–1.9. Ottensheimissa, Itävallassa. Ohjelmassa oli 29 lajia, joista yhdeksän oli paraluokkia. Mitaleille ylsi 23 maata. Uusi-Seelanti voitti neljä kultamitalia, jotka kaikki tulivat naisten lajeista. Miesten yksikössä kultaa voitti Saksan Oliver Zeidler, ja naisten yksikössä Irlannin Sanita Pušpure voitti toisen peräkkäisen mestaruutensa.

 Squash 

 Naisten henkilökohtaiset maailmanmestaruuskilpailut 24.10.–1.11. Kairossa, Egyptissä. Loppuottelussa egyptiläinen Nour El Sherbini voitti maannaisensa Raneem El Welilyn 3–1 ja saavutti neljännen maailmanmestaruutensa.
 Miesten henkilökohtaiset maailmanmestaruuskilpailut 8.–15.11. Dohassa, Qatarissa. Loppuottelussa egyptiläinen Tarek Momen voitti uusiseelantilaisen Paul Collin 3–0.
 Miesten joukkuemaailmanmestaruuskilpailut 15.–21.12. Washingtonissa, Yhdysvalloissa. Loppuottelussa Egypti voitti Englannin 2–0.
 Joukkueiden Euroopan-mestaruuskilpailut 1.–4.5. Birminghamissa, Englannissa. Miesten loppuottelussa Englanti voitti Espanjan 2–1 ja naisten loppuottelussa Ranska voitti Englannin 2–1.
 Henkilökohtaiset Euroopan-mestaruuskilpailut 4.–7.9. Bukarestissa, Romaniassa. Miesten loppuottelussa saksalainen Raphael Kandra voitti espanjalaisen Borja Golánin ja naisten loppuottelussa belgialainen Nele Gilis voitti ranskalaisen Coline Aumardin.

 Sulkapallo 

 Maailmanmestaruuskilpailut 19.–25.8. Baselissa, Sveitsissä. Japani voitti viidestä lajista kaksi kultamitalia. Kaikkiaan mitaleille ylsi kuusi maata. Kaksinpelien mestarit olivat Japanin Kento Momota ja Intian P. V. Sindhu.

 Suunnistus 

 Maailmanmestaruuskilpailut 13.–17.8. Østfoldissa, Norjassa. Ohjelmassa olivat vain maastolajit, kun sprintti- ja maastolajit oli päätetty eriyttää eri vuosille. Ruotsi voitti neljä kultamitalia ja Norja kaksi. Ruotsin Tove Alexandersson voitti kolme kultamitalia ja Norjan Olav Lundanes kaksi henkilökohtaista kultamitalia.
 Tiomila 27.–28.4. Östra Göingessä, Ruotsissa. Isäntämaan IFK Göteborg voitti miesten ja suomalaisseura Tampereen Pyrintö naisten viestin.
 Jukolan viesti 15.–16.6. Kangasalla, Suomessa. Ruotsalainen Stora Tuna OK voitti miesten viestin ja voittajajoukkueessa suunnisti neljä Svenskin veljestä. Venlojen viestin voitti norjalainen Fredrikstad SK.

 Taekwondo 

 Maailmanmestaruuskilpailut 15.–19.5. Manchesterissa, Isossa-Britanniassa.

 Taitoluistelu 

 Maailmanmestaruuskilpailut 18.–24.3. Saitamassa, Japanissa. Miesten mestaruuden voitti yhdysvaltalainen Nathan Chen, naisten mestaruuden venäläinen Alina Zagitova, pariluistelun kiinalaispari Sui Wenjing / Han Cong sekä jäätanssin ranskalaiset Gabriella Papadakis / Guillaume Cizeron.
 Euroopan-mestaruuskilpailut 21.–27.1. Minskissä, Valko-Venäjällä. Miesten mestaruuden voitti seitsemännen peräkkäisen kerran espanjalainen Javier Fernández, naisten mestaruuden venäläinen Sofija Samodurova, pariluistelun ranskalaispari Vanessa James / Morgan Ciprès sekä jäätanssin ranskalaispari Gabriella Papadakis / Guillaume Cizeron.
 Muodostelmaluistelun maailmanmestaruuskilpailut 12.–13.4. Helsingissä, Suomessa. Kultaa voitti venäläinen Team Paradise. Muut mitalisijat menivät suomalaisjoukkueille, hopea Marigold IceUnitylle ja pronssi Rockettesille.

 Tennis 

 Australian avoin turnaus 14.–27.1. Melbournessa, Australiassa. Miesten kaksinpelin loppuottelussa serbialainen Novak Đoković voitti espanjalaisen Rafael Nadalin 3–0 ja saavutti seitsemännen Australian-mestaruutensa. Naisten loppuottelussa japanilainen Naomi Ōsaka voitti tšekkiläisen Petra Kvitován 2–1 ja nousi ensimmäisenä aasialaisena tennispelaajana kaksinpelin maailmanlistan ykköseksi.
 Ranskan avoin turnaus 26.5.–9.6. Pariisissa, Ranskassa. Miesten kaksinpelin loppuottelussa Rafael Nadal voitti itävaltalaisen Dominic Thiemin 3–1 ja saavutti ennätyksellisesti 12. Ranskan-mestaruutensa. Naisten loppuottelussa australialainen Ashleigh Barty voitti tšekkiläisen Markéta Vondroušován 2–0 ja saavutti uransa ensimmäisen Grand Slam -turnausvoiton.
 Wimbledonin turnaus 1.–14.7. Lontoossa, Englannissa. Miesten kaksinpelin loppuottelussa Novak Đoković voitti sveitsiläisen Roger Federerin 3–2 ottelun ratkettua viidennen erän katkaisupelissä. Đoković saavutti uransa viidennen WImbledon-mestaruuden ja kaikkiaan 16. Grand Slam -mestaruuden. Loppuottelu oli kaikkien aikojen pisin Wimbledonin kaksinpelin loppuottelu kestettyään neljä tuntia ja 57 minuuttia. Naisten loppuottelussa romanialainen Simona Halep voitti yhdysvaltalaisen Serena Williamsin 2–0 alle tunnin kestäneessä loppuottelussa.
 Yhdysvaltain avoin turnaus 26.8.–8.9. New Yorkissa, Yhdysvalloissa. Miesten kaksinpelin loppuottelussa Rafael Nadal voitti venäläisen Daniil Medvedevin 3–2 ja saavutti uransa 19. Grand Slam -turnausvoiton. Naisten loppuottelussa kanadalainen Bianca Andreescu voitti Serena Williamsin 2–0 ja saavutti uransa ensimmäisen Grand Slam -turnausvoiton.
 WTA-finaalit 27.10.–3.11. Shenzhenissä, Kiinassa. Kaksinpelin loppuottelussa australialainen Ashleigh Barty voitti ukrainalaisen Elina Svitolinan 2–0.
 ATP-finaalit 10.–17.11. Lontoossa, Isossa-Britanniassa. Kaksinpelin loppuottelussa 21-vuotias kreikkalainen Stéfanos Tsitsipás voitti itävaltalaisen Dominic Thiemin 2–1.
 Fed Cupin loppuottelu 9.–10.11. Perthissä, Australiassa. Ranska voitti Australian 3–2.
 Davis Cupin lopputurnaus 18.–24.11. Madridissa, Espanjassa. Loppuottelussa Espanja voitti Kanadan 2–0 ja vei Davis Cupin kuudennen kerran.

 Triathlon 

 Havaijin Ironman-kilpailu 12.10. Miesten kilpailun voitti Saksan Jan Frodeno reittiennätyksellä 7.51.13 ja naisten kilpailun saman maan Anne Haug.

 Uinti 

 Maailmanmestaruuskilpailut 12.–28.7. Gwangjussa, Etelä-Koreassa. Menestyneimmät maat olivat 16 kultamitalia voittanut Kiina, 15 kultamitalia voittanut Yhdysvallat ja 12 kultamitalin Venäjä. Uimahyppyjen 13 kilpailussa Kiina voitti 12 kultaa ja taitouinnin kymmenessä kilpailussa Venäjä voitti yhdeksän kultaa. Ratauinnissa yhdysvaltalainen Caeleb Dressel voitti kuusi kultaa ja saavutti kaksi hopeaa. Ruotsalainen Sarah Sjöström saavutti ensimmäisenä naisena yksissä MM-kilpailuissa viisi henkilökohtaista mitalia, joista yksi oli kultaa, kaksi hopeaa ja kaksi pronssia.
 Uimahyppyjen Euroopan-mestaruuskilpailut 5.–11.8. Kiovassa, Ukrainassa. Ohjelmassa oli 13 lajia, joissa Venäjä voitti kuusi kultamitalia.
 Lyhyen radan Euroopan-mestaruuskilpailut 4.–8.12. Glasgow'ssa, Isossa-Britanniassa. Unkarin Katinka Hosszú voitti neljä henkilökohtaista kultamitalia sekä venäläiset Vladimir Morozov ja Kliment Kolesnikov kumpikin kolme.
 Parauinnin maailmanmestaruuskilpailut 9.–15.9. Lontoossa, Isossa-Britanniassa. Kisat oli alun perin myönnetty Malesialle, josta ne siirrettiin pois turvallisuussyistä.

 Voimistelu 

 Telinevoimistelun maailmanmestaruuskilpailut 4.–13.10. Stuttgartissa, Saksassa. Menestynein maa oli viisi kultamitalia voittanut Yhdysvallat. Simone Biles voitti neljä henkilökohtaista kultamitalia ja oli voittamassa myös naisten joukkuekilpailua. Hän nousi MM-kisahistorian eniten mitaleja voittaneeksi voimistelijaksi 25 mitalillaan, joista 19 oli kultaa.
 Telinevoimistelun Euroopan-mestaruuskilpailut 10.–14.4. Szczecinissä, Puolassa. Venäjä voitti seitsemän kultamitalia ja yhteensä 15 mitalia. Kaikkiaan mitaleille ylsi 11 maata.
 Trampoliinivoimistelun maailmanmestaruuskilpailut 28.11.–1.12. Tokiossa, Japanissa.
 Rytmisen voimistelun maailmanmestaruuskilpailut 16.–22.9. Bakussa, Azerbaidžanissa.
 Rytmisen voimistelun Euroopan-mestaruuskilpailut 16.–19.5. Bakussa, Azerbaidžanissa.
 Joukkuevoimistelun maailmanmestaruuskilpailut 17.–19.5. Cartagenassa, Espanjassa. Kultaa voitti venäläinen Madonna, hopeaa sai suomalainen Minetit ja pronssille sijoittui toinen suomalaisjoukkue OVO Team.
 Gymnaestrada 7.–13.7. Dornbirnissä, Itävallassa.

 Yleisurheilu 

 Maastojuoksun maailmanmestaruuskilpailut 30.3. Aarhusissa, Tanskassa. Miesten mestaruuden voitti Ugandan Joshua Cheptegei ja naisten Kenian Hellen Obiri. Sekaviestin voitti Etiopia.
 Maailmanmestaruuskilpailut 27.9.–6.10. Dohassa, Qatarissa. Yhdysvallat voitti 14 kultaa ja kaikkiaan 29 mitalia. Kenia oli mitalitilastossa toinen viidellä kultamitalilla. Alankomaiden Sifan Hassan voitti kultaa 1 500 ja 10 000 metrin juoksuissa.
 Sisäratojen Euroopan-mestaruuskilpailut 1.–3.3. Glasgow'ssa, Skotlannissa. Puola voitti viisi kultamitalia ja Iso-Britannia neljä. Ison-Britannian Laura Muir voitti kultaa 1 500 ja 3 000 metrin juoksuissa.
 Euroopan joukkuemestaruuskilpailujen superliiga 9.–11.8. Bydgoszczissa, Puolassa. Isäntämaa Puola voitti superliigan ensimmäisen kerran. Seuraaviksi sijoittuneet Saksa, Ranska ja Italia hävisivät Puolalle yli 25 pisteen erolla.
 Maastojuoksun Euroopan-mestaruuskilpailut 8.12. Lissabonissa, Portugalissa. Turkin Yasemin Can voitti naisten mestaruuden neljännen peräkkäisen kerran. Miesten mestaruuden voitti alun perin ruotsalainen Robel Fsiha, jota tunnetumpi oli 20-vuotiaiden miesten kilpailun voittanut norjalainen Jakob Ingebrigtsen. Fsiha kuitenkin jäi myöhemmin kiinni dopingin käytöstä ja mestariksi nousi Turkin Aras Kaya.
 Uusia maailmanennätyksiä tekivät 9.3. Huangshanissa Kiinan Liu Hong 50 kilometrin kävelyssä (3.59.15), 12.7. Monacossa Alankomaiden Sifan Hassan mailin juoksussa (4.12,33), 28.7. Des Moinesissa Yhdysvaltain Dalilah Muhammad 400 metrin aitajuoksussa (52,20), 15.9. Kööpenhaminassa Kenian Geoffrey Kamworor puolimaratonilla (58.01), 4.10. Dohan MM-kilpailuissa Dalilah Muhammad toistamiseen 400 metrin aitajuoksussa (52,16) ja 13.10. Chicagossa Kenian Brigid Kosgei miesten kanssa samaan aikaan juostulla maratonilla (2.14.04).
 Parayleisurheilun maailmanmestaruuskilpailut 7.–15.11. Dubaissa, Arabiemiraateissa.

 Katso myös 

 Suomen urheilu 2019

 Lähteet 

 Aiheesta muualla 

*
Luokka:Urheiluvuodet